ಬಿಸಿಲನಾಡಲ್ಲಿ 250 ಹಸಿರು ಭಾನುವಾರ ಪೂರೈಸಿದ ಗ್ರೀನ್ ರಾಯಚೂರು ರಾಯಚೂರು ಅಂದ ತಕ್ಷಣ ನೆನಪಿಗೆ ಬರೋದೇ ಬಿಸಿಲು. ಇಲ್ಲಿರುವ ಉರಿಬಿಸಿಲಿನ ಕಾರಣ ಏಷ್ಯಾದಲ್ಲೇ ಇರುವ ಏಕೈಕ ದೊಡ್ಡ ಚಿನ್ನದ ಗಣಿ, ಇಡೀ ರಾಜ್ಯಕ್ಕೇ ಗಮನಾರ್ಹ ಪ್ರಮಾಣದ ವಿದ್ಯುತ್ ನೀಡುವ ಶಾಕೋತ್ಪನ್ನ ವಿದ್ಯುತ್ ಕೇಂದ್ರ, ದೇಶದ ಎರಡು ಪ್ರಮುಖ ನದಿಗಳ ನಡುವೆ ಇರುವ ಜಿಲ್ಲೆದೋಅಬ್ ಪ್ರದೇಶ, ವಿಶ್ವಕ್ಕೇ ಗುಣಮಟ್ಟದ ಅಕ್ಕಿ ಬೆಳೆದುಕೊಡುವ ಚಿನ್ನದಂತಹ ಕಪ್ಪು ಮಣ್ಣುಳ್ಳ ಪ್ರದೇಶ, ದಾಸರ ನಾಡು, ಐತಿಹಾಸಿಕ ಪ್ರಾಮುಖ್ಯತೆಯ ತಾಣ ಸೇರಿದಂತೆ ಇಂತಹ ಅನೇಕ ವಿಶೇಷತೆಗಳಿದ್ದರೂ ರಾಯಚೂರು ಜಿಲ್ಲೆಗೆ ಸೋಜಿಗದ ರೀತಿಯಲ್ಲಿ ಅನ್ವರ್ಥವಾಗಿ ಬಳಕೆಯಾಗುವುದು ಬಿಸಿಲ ನಾಡು ಎಂಬ ಹೆಸರು. ಇಲ್ಲಿಗೆ ಯಾರೇ ಬರಲಿ ಉರಿಬಿಸಿಲು ಮತ್ತು ಶಾಖ, ಮೊದಲು ಅವರ ಅನುಭವಕ್ಕೆ ಬರುತ್ತದೆ. ಹಾಗಾಗಿ ನಮಗೆ ಬೇಕೋಬೇಡವೋ ಆ ಹೆಸರು ನಮ್ಮ ಪಾಲಿಗೆ ಉಳಿದುಬಿಟ್ಟಿದೆ!ಇಂತಹ ಒಂದು ಜಿಲ್ಲೆಯಲ್ಲಿ ಮಳೆ ಕೊರತೆ ಹಾಗೂ ಬಿಸಿಲಿನ ಕಾರಣ ಕೃಷಿ ಮಾಡುವುದೇ ಒಂದು ದೊಡ್ಡ ಸವಾಲು. ಅಂತಹದರಲ್ಲಿ ಗಿಡಗಳನ್ನು ನೆಟ್ಟು ಹಸಿರೀಕರ ಮಾಡುತ್ತೇವೆ ಅನ್ನುವುದು ಕೇಳುಗರಿಗೆ ವಿಚಿತ್ರ ಎನಿಸಬಹುದಾದ, ಒಂದು ಬಗೆಯ ಭಗೀರಥ ಪ್ರಯತ್ನವೇ ಹೌದು. ಮನೆಯ ಮುಂದೆ ಗಿಡ ಹಾಕಿ ಅದನ್ನು ಬಿಸಿಲಿಗೆ ಒಣಗದಂತೆ ಉಳಿಸಿಕೊಳ್ಳಲು, ಬೆಳೆಸಲು ವಾರದಲ್ಲಿ ಹತ್ತಾರು ಬಕೇಟ್ ನೀರು ಹಾಕಬೇಕಾಗುತ್ತದೆ. ಅಂತಹದರಲ್ಲಿ ಸಾವಿರಾರು ಗಿಡಗಳನ್ನು ನೆಟ್ಟು, ನಿತ್ಯ ಅವುಗಳಿಗೆ ನೀರುಣಿಸಿ ಬೆಳೆಸುವುದು ನಿಜಕ್ಕೂ ಸವಾಲು ಮತ್ತು ಅತ್ಯಂತ ಶ್ರಮದ ಸಂಗತಿ. ಆದರೆ ಇದನ್ನು ಪ್ರತಿದಿನ ಮಾಡಿಕೊಂಡು ಬಂದು, ಇಂದು ರಾಯಚೂರು ನಗರದಲ್ಲಿ ಕಣ್ಣು ಹಾಯಿಸಿದಲ್ಲೆಲ್ಲಾ ಹಸಿರು ತುಂಬಿರುವ ಗಿಡಗಳು ಕಾಣುವಂತೆ ಮಾಡಿದ್ದು ಮಾತ್ರ ಗ್ರೀನ್ ರಾಯಚೂರು ಎಂಬ ಸ್ವಯಂ ಸೇವಾ ಸಂಸ್ಥೆ. ರಾಯಚೂರು ನಗರದ ಪ್ರತಿ ರಸ್ತೆಯಲ್ಲಿ, ಬೀದಿಬೀದಿಗಳಲ್ಲಿ, ಮಾರ್ಗದ ಎರಡು ಬದಿಗೂ ಪರಿಸರ ಸ್ನೇಹಿ ಸಸಿಗಳನ್ನು ನೆಟ್ಟು, ಅವುಗಳ ಆರೋಗ್ಯಯುತ ಬೆಳವಣಿಗೆಗೆ ಕಾರಣವಾಗಿರುವ ಗ್ರೀನ್ ರಾಯಚೂರು ಸಂಸ್ಥೆ, ಬರಿದಾಗಿ ಕಾಣುತ್ತಿದ್ದ ರಾಯಚೂರನ್ನು ಹಸಿರಿನ ಮೂಲಕ ಕಂಗೊಳಿಸುವಂತೆ ಮಾಡಿದೆ. ಮೈಸೂರು ಅಥವಾ ಬೆಂಗಳೂರಿನಂತಹ ಕಡಿಮೆ ಬಿಸಿಲಿನ ನಗರಗಳಲ್ಲಿ ಗಡಗಳನ್ನು ನೆಟ್ಟು ಸ್ವಲ್ಪ ದಿನ ನೋಡಿಕೊಂಡರೆ ಸಾಕು. ಆಗಾಗ ಬೀಳುವ ಮಳೆಯ ಕಾರಣ ಅವು ಹೇಗೋ ಬೆಳೆದುಬಿಡುತ್ತವೆ. ಆದರೆ ಅಪರೂಪಕ್ಕೆ ಎಂಬಂತೆ ಮಳೆ ಕಾಣುವ ರಾಯಚೂರಿನಂತಹ ನಗರದಲ್ಲಿ ಗಿಡ ನೆಟ್ಟು ಬೆಳೆಸುವುದು ಅಷ್ಟು ಸುಲಭದ ಮಾತಲ್ಲ. ಅದು ಬೆಳೆದು ತಾನೇ ಭೂಮಿಯಿಂದ ನೀರು ಹೀರಿಕೊಳ್ಳುವ ಆರೋಗ್ಯ ಮಟ್ಟಕ್ಕೆ ಬರುವವರೆಗೂ ನಾವೇ ನೀರುಣಿಸಬೇಕು ಮತ್ತು ಜನಜಾನುವಾರುಗಳಿಂದ ರಕ್ಷಣೆ ಮಾಡಬೇಕು. ಇರುವ ಗಿಡಗಳನ್ನೇ ಕಡಿದು ಓಡಾಡಲು, ಕಾರು ನಿಲ್ಲಿಸಲು ಅಥವಾ ಬೇರೆ ಅನುಕೂಲಕ್ಕಾಗಿ ಜಾಗ ಮಾಡಿಕೊಳ್ಳುವ ಜನರಿರುವ ಈ ಕಾಲದಲ್ಲಿ ನಾವೇ ಜವಾಬ್ದಾರಿ ತೆಗೆದುಕೊಂಡು ಗಿಡಗಳನ್ನು ಉಳಿಸಿಬೆಳೆಸುತ್ತೇವೆಂಬುದು ಅಷ್ಟು ಸುಲಭದ ಮಾತಲ್ಲ. ಅದರಲ್ಲೂ ಪರಿಸರ ಪ್ರೇಮ ಮತ್ತು ಮಾಲಿನ್ಯಗಳ ದುಷ್ಪರಿಣಾಮಗಳ ಬಗ್ಗೆ ಅಷ್ಟಾಗಿ ಜಾಗೃತಿ ಇರದ ರಾಯಚೂರಿನಂತಹ ಜಿಲ್ಲೆಯಲ್ಲಿ ಈ ರೀತಿಯ ಒಂದು ಹಸಿರು ಕ್ರಾಂತಿ ಮಾಡಿರುವುದು ನಿಜಕ್ಕೂ ಒಂದು ಅದ್ಭುತ. ಇಂತಹ ಒಂದು ಅಪರೂಪದ ಕೆಲಸವನ್ನು ಗ್ರೀನ್ ರಾಯಚೂರು ಸಂಸ್ಥೆ 2016ರಿಂದ ನಿರಂತರವಾಗಿ ಮಾಡಿಕೊಂಡು ಬರುತ್ತಿದೆ. ಸಂಸ್ಥೆ ಹುಟ್ಟಿದ್ದು 2016ರಲ್ಲಿ ಆಗಿದ್ದರೂ, ಅದನ್ನು ಹುಟ್ಟುಹಾಕಿದ ಸೇವಾಕರ್ತರು ಈ ಬಗೆಯ ಪರಿಸರ ಸೇವೆಯನ್ನು ದಶಕದಿಂದ ಮಾಡಿಕೊಂಡು ಬರುತ್ತಿದ್ದಾರೆ ಅನ್ನೋದು ವಿಶೇಷ. ಪರಿಸರ ವಿಜ್ಞಾನದಲ್ಲಿ ಸ್ನಾತಕೋತ್ತರ ಇಂಜಿನಿಯರಿಂಗ್ ಪೂರೈಸಿರುವ ಸರಸ್ವತಿ ಕಿಲ್ಕಿಲೇ, ಉದ್ಯಮಿಗಳಾದ ಕೊಂಡ ಕೃಷ್ಣಮೂರ್ತಿ ಹಾಗೂ ಲಾಲ್ಜೀ ಪಟೇಲ್, ಎಲ್ಐಸಿ ಉದ್ಯೋಗಿ ರಾಜೇಂದ್ರ. ಎಸ್.ಶಿವಾಳೆ, ಕೃಷಿ ವಿಶ್ವವಿದ್ಯಾಲಯ ನಿವೃತ್ತ ಅಧಿಕಾರಿ ಡಾ. ಸಿ.ವಿ.ಪಾಟೀಲ್, ಹಿರಿಯ ಚಾರ್ಟರ್ಡ್ ಅಕೌಂಟೆಂಟ್ ವೆಂಕಟಕೃಷ್ಣ, ವಿಜಯರಾಜು ಇವರು ಇವರು ಗ್ರೀನ್ ರಾಯಚೂರು ಸಂಸ್ಥೆಯ ಹುಟ್ಟು ಮತ್ತು ಬೆಳವಣಿಗೆಗೆ ಕಾರಣೀಕರ್ತರಾಗಿದ್ದು, ತಮ್ಮ ತನುಮನಧನದ ಮೂಲಕ ರಾಯಚೂರಿನಲ್ಲಿ ಹಸಿರು ಕಾಣಲು ಕಾರಣರಾಗಿದ್ದಾರೆ. ಯಾರೇ ಆಗಲಿ ನಿಸ್ವಾರ್ಥವಾಗಿ ಸೇವೆ ಸಲ್ಲಿಸಿದಾಗ ಮಾತ್ರ ಅವರಿಗೆ ಹೊರಗಿನ ವ್ಯಕ್ತಿ, ಸಂಸ್ಥೆ ಅಥವಾ ಸರ್ಕಾರದಿಂದ ಸಹಕಾರ ದೊರೆಯುತ್ತದೆ. ರಾಯಚೂರು ನಗರದಲ್ಲಿ ಹಸಿರೀಕರಣ ಮಾಡುವುದು ಕೇವಲ ಒಂದು ಸಂಸ್ಥೆ ಅಥವಾ ಕೆಲವು ವ್ಯಕ್ತಿಗಳಿಂದ ಸಾಧ್ಯವಾಗುವ ಮಾತಲ್ಲ. ಇಂತಹ ಒಂದು ಸಾವಾಲಿನ, ಶ್ರಮದ ಕೆಲಸ ಮಾಡಲು ಹೊರಗಿನಿಂದ ದೊಡ್ಡ ಸಹಕಾರವೂ ಅವಶ್ಯವಾಗಿ ಬೇಕಾಗುತ್ತದೆ. ಅಂತಹ ಒಂದು ನಂಬಿಕೆ ಮತ್ತು ಪ್ರೀತಿಗೆ ಪಾತ್ರವಾಗಿ ಸಹಕಾರ ಪಡೆಯುವಲ್ಲಿ ಗ್ರೀನ್ ರಾಯಚೂರು ಸಂಸ್ಥೆ ಖಂಡಿತ ಯಶಸ್ವಿಯಾಗಿದೆ. ಸಂಸ್ಥೆ ಪ್ರಾರಂಭವಾದ ಒಂದು ವರ್ಷದಲ್ಲಿ ಅಂದರೆ 2017ರಲ್ಲಿ ಒಂದು ಲಕ್ಷ ಬೀಜದ ಉಂಡೆಗಳನ್ನು ಮಾಡಿ, ಅದನ್ನು ರಾಯಚೂರು ನಗರದ ಸುತ್ತಮುತ್ತ ಮತ್ತು ಜಿಲ್ಲೆಯಲ್ಲಿರುವ ಪ್ರಮುಖ ಅರಣ್ಯ ಪ್ರದೇಶಗಳಲ್ಲಿ ಮಳೆಗಾಲದ ಸಂದರ್ಭದಲ್ಲಿ ತೂರಿ ಬಿಡಲಾಯಿತುಬೀಜದ ಉಂಡೆ ನೆಲದ ಮೇಲೆ ಬಿದ್ದು, ಅದು ಮಳೆಗೆ ಸಸಿಯಾಗಿ ಒಡೆಯುತ್ತದೆ ಮತ್ತು ಗಿಡವಾಗಿ ಬೆಳೆಯುತ್ತದೆ. ಇಂತಹ ಒಂದು ಅಮೋಘ ಮತ್ತು ಅಪರೂಪದ ಕಾರ್ಯಕ್ರಮ ಮಾಡುತ್ತಿದ್ದಾಗ, ಪ್ರತಿಷ್ಠಿತ ಶಿಲ್ಪಾ ಮೆಡಿಕೇರ್ ಸಂಸ್ಥೆಯ ವ್ಯವಸ್ಥಾಪಕ ನಿರ್ದೇಶಕ ವಿಷ್ಣುಕಾಂತ್.ಸಿ.ಬುತಡ ಅವರು ಗ್ರೀನ್ ರಾಯಚೂರು ಸಂಸ್ಥೆಯ ಸೇವೆ ಮತ್ತು ಕಾರ್ಯ ಮೆಚ್ಚಿ ಅವರೊಂದಿಗೆ ಕೆಲಸ ಮಾಡಲು ಕೈಜೋಡಿಸಿದರುತಮ್ಮ ಶಿಲಾ ಫೌಂಡೇಶನ್ ಮೂಲಕ ಸಹಾಯಸಹಕಾರ ನೀಡುತ್ತಿದ್ದಾರೆ. ಹಸಿರು ಭಾನುವಾರ ಸೇವೆ: ಪ್ರತಿದಿನ ಸಸಿಗಳನ್ನು ನೆಡುವ ಜೊತೆಗೆ ನೀರುಣಿಸುತ್ತಿದ್ದ ಗ್ರೀನ್ ರಾಯಚೂರು ಸಂಸ್ಥೆಗೆ ಕೇಂದ್ರದ ಮಾಜಿ ಸಚಿವ ದಿ.ಅನಂತಕುಮಾರ್ ಅವರು ನಡೆಸುತ್ತಿದ್ದ ಅಧಮ್ಯ ಚೇತನ ಸಂಸ್ಥೆಯು ಬೆಂಗಳೂರಿನಲ್ಲಿ ಹಸಿರು ಭಾನುವಾರಸ್ಥಳೀಯ ಹಸಿರು ಪ್ರೇಮಿಗಳೊಡಗೂಡಿ ಪ್ರತಿ ಭಾನುವಾರ ಸಸಿಗಳನ್ನು ನೆಡುವ ಜೊತೆಗೆ ಗಿಡಗಳ ಆರೈಕೆ ಮಾಡುವ ಕಾರ್ಯ ಪರಿಕಲ್ಪನೆಯಡಿ ಯಶಸ್ವಿಯಾಗಿ ಹಸಿರು ಸೇವೆ ಮಾಡುತ್ತಿರುವುದು ಗಮನಕ್ಕೆ ಬಂತುಸದ್ಯ ಅಧಮ್ಯ ಚೇತನವನ್ನು ಅನಂತಕುಮಾರ್ ಅವರ ಪತ್ನಿ ತೇಜಸ್ವಿನಿಯವರು ಯಶಸ್ವಿಯಾಗಿ ನಡೆಸಿಕೊಂಡು ಹೋಗುತ್ತಿದ್ದಾರೆ. ಆ ಪರಿಕಲ್ಪನೆ ಮೆಚ್ಚುಗೆಯಾಗಿ, ಕೆಲವೇ ದಿನಗಳಲ್ಲಿ ರಾಯಚೂರು ನಗರದಲ್ಲಿ ಅದೇ ಹಸಿರು ಭಾನುವಾರ ಹೆಸರಿನಡಿ ಸೇವೆ ಪ್ರಾರಂಭಿಸಿದ ಗ್ರೀನ್ ರಾಯಚೂರು ಸಂಸ್ಥೆಗೆ ಸ್ಥಳೀಯ ಪರಿಸರ ಪ್ರೇಮಿಗಳಿಂದ ಸಹಕಾರ ದೊರೆಯಿತು. ಪರಿಸರ ಕಾಳಜಿಯುಳ್ಳ ವಿದ್ಯಾರ್ಥಿಗಳು, ಅಧಿಕಾರಿಗಳು, ನಿವೃತ್ತ ನೌಕರರು, ಸ್ಥಳೀಯ ನಾಗರೀಕರು ಸೇರಿದಂತೆ ಅನೇಕರು ಪ್ರತಿ ಭಾನುವಾರ ಈ ಸೇವೆಯಲ್ಲಿ ಪಾಲ್ಗೊಂಡರು. ಕಳೆದ ನಾಲ್ಕು ವರ್ಷಗಳಲ್ಲಿ ನಿರಂತರವಾಗಿ ಹಸಿರು ಭಾನುವಾರ ಕಾರ್ಯಕ್ರಮ ನಡೆದುಕೊಂಡು ಬಂದಿದ್ದು, ಹೆಮ್ಮೆ ಎಂಬಂತೆ ಇಂದಿಗೆ 250ನೇ ಹಸಿರು ಭಾನುವಾರಕ್ಕೆ ಬಂದು ತಲುಪಿದೆಗ್ರೀನ್ ರಾಯಚೂರು ಸಂಸ್ಥೆಯ ಈ ಬಗೆಯ ಸೇವೆ ಹಾಗೂ ಕಾರ್ಯ ಕಂಡು ಜಿಲ್ಲೆಯ ಬೇರೆಬೇರೆ ತಾಲೂಕುಗಳಲ್ಲಿ ಸಹ ಹಸಿರು ಸೇವೆಗಳನ್ನು ನಡೆಸಲಾಗಿದೆ. ಜನರಲ್ಲಿ ಜಾಗೃತಿ ಮೂಡಿಸುವ ಜೊತೆಗೆ ತಾನೇ ಪ್ರೇರಣೆಯಾಗಿರುವುದು ಗಮನಾರ್ಹ ವಿಚಾರ ಪಂಚವಟಿ ವನ: ಔಷಧಿ ಗುಣದ ಜೊತೆಗೆ ಪರಿಸರಕ್ಕೆ ಶುದ್ಧ ಗಾಳಿ ಪೂರೈಸುವ ಬನ್ನಿ, ಬಿಲ್ವ, ಅರಳಿ, ಅತ್ತಿ ಮತ್ತು ಬೇವಿನ ಗಿಡಗಳನ್ನು ಒಂದೇ ಜಾಗದಲ್ಲಿ ನೆಟ್ಟು ಬೆಳೆಸುವ ಪರಿಕಲ್ಪನೆಗೆ ಪಂಚವಟಿ ಎಂದು ಕರೆಯುತ್ತಾರೆ. ಗ್ರೀನ್ ರಾಯಚೂರು ಸಂಸ್ಥೆ ಕಳೆದ ಒಂದೂವರೆ ವರ್ಷದಲ್ಲಿ ಇಂತಹ 108 ಪಂಚವಟಿಗಳನ್ನು ನಿರ್ಮಿಸಿದೆ. 250 ಹಸಿರು ಭಾನುವಾರ ಕಾರ್ಯಕ್ರಮಗಳನ್ನು ಪೂರೈಸಿರುವ ಈ ಅಪರೂಪದ ಸಂದರ್ಭದಲ್ಲಿ ಸಹಾಯಸಹಕಾರ ನೀಡಿದ ಎಲ್ಲಾ ಜನರಿಗೆ ಧನ್ಯವಾದಗಳನ್ನು ಕೋರಿರುವ ಗ್ರೀನ್ ರಾಯಚೂರು ಸಂಸ್ಥೆ, ಅಧಿಕಾರಿಯಾಗಿದ್ದುಕೊಂಡು ಗಮನಾರ್ಹ ಕೊಡುಗೆ ನೀಡಿರುವ, ಈ ಹಿಂದೆ ಜಿಲ್ಲಾ ಅರಣ್ಯ ಅಧಿಕಾರಿಯಾಗಿದ್ದ ಶಿವರಾಜ್, SP ಆಗಿದ್ದ ಡಾ.ಸಿ.ಬಿ.ವೇದಮೂರ್ತಿ ಅವರನ್ನು ಹೃತ್ಪೂರ್ವಕವಾಗಿ ಅಭಿನಂದಿಸಿದೆ. ಜೊತೆಗೆ ತಮ್ಮ ಈ ಸೇವಾ ಪಯಣದಲ್ಲಿ ಬೆನ್ನೆಲುಬಾಗಿ ನಿಂತಿರುವ ಶಿಲ್ಪಾ ಫೌಂಡೇಶನ್ ವ್ಯವಸ್ಥಾಪಕ ನಿರ್ದೇಶಕ ವಿಷ್ಣುಕಾಂತ್.ಸಿ.ಬುತಡ ಹಾಗೂ ಎಲ್ಲಾ ಕಾಲಕ್ಕೂ ಸಂಸ್ಥೆಯ ಭಾಗದಂತೆ ನಿಂತು ಸಹಾಯಸಹಕಾರ ನೀಡುತ್ತಿರುವ ಶಾಸಕ ಶಿವರಾಜ್ ಪಾಟೀಲ್ ಅವರನ್ನು ಹೃತ್ಪೂರ್ವಕವಾಗಿ ಅಭಿನಂದನೆ ಸಲ್ಲಿಸಿರುವ ಗ್ರೀಯ ರಾಯಚೂರು ಸಂಸ್ಥೆ, ಧನ್ಯವಾದಗಳನ್ನು ಕೋರಿದೆ. ವಿಜಯ್ ಸರೋದೆ, ಅತಿಥಿ ಸಹಾಯಕ ಪ್ರಾಧ್ಯಾಪಕ, ಪತ್ರಿಕೋದ್ಯಮ ವಿಭಾಗ, ರಾಯಚೂರು ವಿಶ್ವವಿದ್ಯಾಲಯ, ರಾಯಚೂರು Share Continue Reading